بيخبّروا عن إستاذ مادّة الجغرافيا كان عم يشرح لتلاميذو عن المسافات يلّي بتفصل بين الشّمس والأرض وبين الشّمس والقمر وبين كوكب زحل والزّهرة والأرض والقمر، وعجقت على التّلاميذ بالحسابات بين سنين ضوئيّة وقمريّة وشمسيّة.
أحد الطلّاب بيرفع إيدو وبيسأل الإستاذ ممكن تحدّدلي شو المسافة يلّي بتفصل بين الطّالب والإستاذ؟
بالبداية الإستاذ صُدم بالسّؤال وبلحظة لملم أفكارو وقلّو المسافات بين البشر ما بتنقاس بسنين ضوئيّة ولا شمسيّة ولا قمريّة، بتنقاس بالأبعاد الروحيّة والإنسانيّة لأنّو مرّات كتيرة منكون قاعدين حدّ بعض بسّ نحنا بعاد عن بعض أكتر من الشّمس عن القمر.
الزّوّادة بتقلّي وبتقلّك :
جرّب قد ما فيك تكون قريب من إخوتك يلّي موجودين حدّك، قصّر المسافات بينك وبينن ما تستحي تعبّرلهن عن محبتك وعطفك يمكن يجي نهار تطلبن ما تلاقين، ساعتها ما بينفع النّدم، والله معك.